b"\n_START_ARTICLE_\nEstilic\xc3\xb3\n_START_SECTION_\nTeodosi el Gran\n_START_PARAGRAPH_\nEs va incorporar a l'ex\xc3\xa8rcit rom\xc3\xa0 durant el regnat de Teodosi el Gran. L'any 384 Teodosi el va enviar a la cort del rei persa Sapor III per negociar un acord sobre la partici\xc3\xb3 d'Arm\xc3\xa8nia, i en tornar va ser elevat a general i encarregat de la lluita contra els visigots. Teodosi li va donar a la seva neboda Serena com a dona, amb la que va tenir un fill de nom Euqueri. Despr\xc3\xa9s de la mort de Valentini\xc3\xa0 II l'any 392, Estilic\xc3\xb3 va dirigir el 394 l'ex\xc3\xa8rcit que va ocupar It\xc3\xa0lia i va derrotar a Eugeni i Arbogast, batalla en la qual tamb\xc3\xa9 va prendre part Alaric I amb els seus visigots, llavors aliats de l'Imperi. L'any 395 Teodosi el va designar magister militum i tutor del seu fill Flavi Honori pel govern de l'Imperi d'Occident.\n_START_SECTION_\nLes campanyes contra els b\xc3\xa0rbars\n_START_PARAGRAPH_\nEstilic\xc3\xb3 es va enfrontar als visigots, el rei dels quals, Alaric I, havia trencat el seu tractat d'alian\xc3\xa7a amb Roma, i havia atacat Tr\xc3\xa0cia. L'ex\xc3\xa8rcit d'Estilic\xc3\xb3, que havia obtingut la vict\xc3\xb2ria sobre Eugeni, encara estava reunit, i Estilic\xc3\xb3 el va dirigir contra els visigots, per\xc3\xb2 aviat va intentar negociar amb el seu amic Alaric. Ruf\xc3\xad, el Prefecte del pretori d'Arcadi, l'emperador d'Orient germ\xc3\xa0 d'Honori, hostil a Estilic\xc3\xb3 o desconfiat per les negociacions, va voler reunir l'ex\xc3\xa8rcit a Constantinoble. Estilic\xc3\xb3 va obeir i va deixar el comandament. Ruf\xc3\xad el va agafar i va derrotar amb aquests soldats als visigots per\xc3\xb2 va ser assassinat pels mateixos soldats en tornar a Constantinoble. L'any 397 Estilic\xc3\xb3 va derrotar a les forces d'Alaric a Maced\xc3\xb2nia, per\xc3\xb2 el rei visigot es va poder escapar cap a les muntanyes de la rodalia_NEWLINE_L'any 397 va acudir a \xc3\x80frica on va sufocar la rebel\xc2\xb7li\xc3\xb3 del comte Gild\xc3\xb3 (396-398) i despr\xc3\xa9s va casar a una de les seves filles, l'anomenada Maria, amb Honori que havia arribat als catorze anys. Honori es va casar m\xc3\xa9s tard amb una altra filla de Estilic\xc3\xb3 anomenada Term\xc3\xa0ncia._NEWLINE_El 401 Estilic\xc3\xb3 era a R\xc3\xa8tia lluitant contra els v\xc3\xa0ndals i altres b\xc3\xa0rbars, i el 402 els visigots van envair It\xc3\xa0lia. La cort es va haver de traslladar el mateix any 402 a Ravenna, que oferia major seguretat que Roma o Mil\xc3\xa0. Estilic\xc3\xb3 va combatre la invasi\xc3\xb3, derrotant a Alaric a Pollentia (402) i Verona (403), i a les festes de la vict\xc3\xb2ria a Roma va permetre la celebraci\xc3\xb3 de jocs en els quals van participar gladiadors, cosa a la qual els cristians s'oposaven. Un dels cristians va ser linxat per la multitud (l'eremita Tel\xc3\xa8mac, que va baixar a la sorra per impedir les lluites). Despr\xc3\xa9s ja no es van celebrar m\xc3\xa9s combats de gladiadors, que van ser prohibits definitivament per un edicte imperial l'any 404._NEWLINE_El 405 va ordenar la destrucci\xc3\xb3 dels llibres sibil\xc2\xb7lins perqu\xc3\xa8 les seves profecies eren utilitzades per atacar el seu govern. Estilic\xc3\xb3 era favorable als arrians per\xc3\xb2 va destacar per la seva toler\xc3\xa0ncia religiosa._NEWLINE_Cap al 405 Radagais, al capdavant de v\xc3\xa0ndals, sueus, burgundis, alans i h\xc3\xa8ruls, va envair It\xc3\xa0lia, per\xc3\xb2 Estilic\xc3\xb3 els va assetjar quan estaven acampats prop de Flor\xc3\xa8ncia i els va obligar a rendir-se. Radagais va ser executat, i els seus homes venuts com esclaus. La retirada de les tropes de la frontera al Rin va propiciar la derrota dels francs a la Batalla de Mainz (406) i la invasi\xc3\xb3 de v\xc3\xa0ndals, sueus i alans a les G\xc3\xa0l\xc2\xb7lies i posteriorment a Hispania.\n_START_SECTION_\nLa rebel\xc2\xb7li\xc3\xb3 de Constant\xc3\xad III\n_START_PARAGRAPH_\nL'any 407 o potser a comen\xc3\xa7aments del 408 es va rebel\xc2\xb7lar a Brit\xc3\xa0nia Constant\xc3\xad III, qui cap al 408 va aconseguir la submissi\xc3\xb3 de les G\xc3\xa0l\xc2\xb7lies. Constant\xc3\xad va nomenar C\xc3\xa8sar al seu fill Constant._NEWLINE_Per la seva pol\xc3\xadtica religiosa es va crear l'enemistat dels cristians, i tamb\xc3\xa9 la del partit nacionalista rom\xc3\xa0 (hostil als comandaments b\xc3\xa0rbars). El cortes\xc3\xa0 Olimp (Olympius) i altres van comen\xc3\xa7ar a conspirar. Alguns conspiradors el van acusar de voler trair a l'Imperi al negociar amb el rei visigot Alaric i es va fer circular el rumor que volia col\xc2\xb7locar en el tron al seu propi fill Euqueri. Honori, conven\xc3\xa7ut pels conspiradors, va enviar assassins per executar al general, que es va refugiar en una esgl\xc3\xa9sia de Ravenna. Se li va prometre salvar la vida si sortia, per\xc3\xb2 en abandonar-la va ser assassinat, el 23 d'agost del 408. El seu fill Euqueri va ser mort a Roma poc despr\xc3\xa9s. Les dones i fills de molts b\xc3\xa0rbars que vivien a It\xc3\xa0lia (uns trenta mil) tamb\xc3\xa9 van ser assassinats pels romans, i els b\xc3\xa0rbars es van posar sota protecci\xc3\xb3 d'Alaric que va travessar els Alps i va comen\xc3\xa7ar una nova campanya, i aviat va assetjar Roma._NEWLINE_Probablement despr\xc3\xa9s de l'assassinat d'Estilic\xc3\xb3 es va sotmetre Hisp\xc3\xa0nia a Constant\xc3\xad III, o almenys part d'ella (la Tarraconense amb tota seguretat). Constant, el c\xc3\xa8sar, va ser nomenat august i se li va donar el govern d'Hisp\xc3\xa0nia."